text: Rigsarkivet: Slet data. Nej forresten. Lad være
  21 december 2014 kl. 07.01
  Carl Holst kalder en besked fra Rigsarkivet bizar og selvmodsigende.
  Medicinske data om patienter er indsamlet i strid med sundhedsloven. Slet dem, meddelte Statens Serum Institut i efteråret.
  Så gik Region Syddanmark i gang med forberedelserne til sletningen ? indtil der kom en besked fra Rigsarkivet: Slet ikke, oplysningerne er bevaringsværdige, vi skal have en kopi.
  Samtidig meddelte Rigsarkivet Region Syddanmark, at regionen er forpligtet til at slette sundhedsoplysninger i databasen, hvis borgere henvender sig og beder om det.
  - Meldingerne fra Rigsarkivet giver simpelthen ingen mening. De er bizarre og selvmodsigende. Vi er i forvejen imod at aflevere noget til Rigsarkivet, som aldrig vil kunne anvendes legitimt. Hvis vi så også er forpligtede på at slette oplysninger fra borgere, som ikke ønsker at optræde i arkiveringsversionen, giver det da slet ingen mening. Hvis arkiveringsversionen var ubrugelig før, vil den da være fuldstændig værdiløs, hvis vi begynder at pille i den, siger regionsrådsformand Carl Holst.
  Carl Holst vil nu bede kulturministeren, der er øverst politiske ansvarlige for Rigsarkivet, om at gå ind i sagen.
  